Normandien: Gemeenskap geruk ná plaasmoord | Maroela Media
Normandien: Gemeenskap geruk ná plaasmoord
Die gemeenskap van Normandien naby Newcastle in KwaZulu-Natal is geruk ná die moord op 'n bekende egpaar van die omgewing.
Die 63-jarige boer Glen Rafferty en sy vrou, Vida (60), se liggame is vanoggend vroeg buite hul plaashuis aangetref. Die egpaar is Saterdagaand koelbloedig doodgeskiet nadat hulle van Newcastle tuisgekom het. Een van hulle honde is ook tydens die aanval doodgeskiet.
Die aanvallers het ná die voorval in die egpaar se voertuig op die vlug geslaan. Die voertuig is later verlate gevind.
Niemand is nog in hegtenis geneem in verband met die moorde nie.
"Ons is baie geskok. Hulle was 'n baie gewilde egpaar in die omgewing. Hulle was groot vriende van almal," het dr. Laurie Bosman, Vryheidsfront Plus-raadslid, Sondag aan Maroela Media gesê.
Bosman woon enkele kilometer van die Rafferty-egpaar en behoort aan dieselfde boerevereniging as Glen, wat aktief betrokke was in die landbougemeenskap.
Volgens Bosman het die egpaar gisteraand in Newcastle gekuier waarna hulle later die aand huiswaarts gekeer het. Die egpaar is omstreeks 21:15 op pad plaas toe deur een van die veiligheidskameras wat in die omgewing opgerig is opgemerk.
Daar word vermoed dat die egpaar omstreeks 22:00 tuis gekom het toe hulle deur die aanvallers buite die huis oorval en doodgeskiet is. "Glen is by die voordeur aangetref en Vida en hul hond is op die grasperk aangetref."
Maroela Media het vroeër berig die egpaar se huis was in dié stadium reeds geplunder.
"Glen en Vida moes net op die plaas aangekom het toe dit gebeur het. Ons neem aan dat hulle die verdagtes dalk verras het. Die verdagtes moes ook dadelik ná die [moorde] gery het."
Volgens Bosman het 'n ander veiligheidskamera die aanvallers in die egpaar se Pajero omstreeks 22:20 'n ent van die plaas af opgemerk waarna hulle kort daarna die voertuig agtergelaat en vermoedelik in ander vervoer gevlug het.
Dit is nie in dié stadium duidelik wat uit die plaashuis gesteel is nie. Die aanvallers het wel die boks van die egpaar se kamerastelsel uitgeruk. "Hierdie was 'n beplande ding," meen Bosman.
Hy beskryf die moorde as gruwelik. "Glen was 'n absolute gentleman. Dat só 'n man en sy vrou se lewe geneem moet word… ek kan nie vir jou sê hoe ons voel nie.
"Ek dink dit is skrikwekkend wat op die oomblik gebeur. Net nadat die regering se aandag op plaasaanvalle gevestig is [deur middel van Saterdag se motorfietssaamtrek teen plaasaanvalle en rassisme] is daar nóg 'n plaasaanval. Dit is 'n onbegonne taak om hierdie goed gestop kry."
In die nuus KwaZulu-Natal Normandien-plaasmoord plaasmoorde
Wes-Kaapse polisiebeampte doodgeskiet
Seksuele en fisieke mishandeling: Gestremde vroue uiters kwesbaar
Nog 'n "beplande moord." Ek wens ek kon sê dat optogte teen GBV, plaasmoorde, ens gaan hierdie boosaardige gebeurtenisse stopsit. Maar ek is ouer as twee. Daar is (en was nog altyd) net een taal wat hulle ken.
Ek het nie meer woorde nie, al wat in my gedagtes opkom is dat ek so opreg gatvol is vir wat in die land aangaan. Misdaad het al lankal handuit geruk en die regering se onvermoë om enige iets daaraan te doen is uiters kommerwekkend. Soms voel ek dis presies wat hulle wil hê….maar nou ja dis net my mening.
Ek is so jammer vir hierdie egpaar se geliefdes en die hartseer waardeur hulle tans moet gaan.
Ek treur saam met die gemeenskap, en my simpatie aan die familie en vriende…..
Wat ek verder wil sê, sal nie hier toelaat word nie.
Simpatie aan familie. Nog 'n onsinnige moord vir die statistieke. Nog 'n gesin uitgewis, maar plaasmoorde mos nie op ernstige misdaadlysie nie. Regering gee te min om……
Ek slaan my oë op na die berge: waar sal my hulp vandaan kom? DIT, is wat my nog normaal laat funksioneer, want die vader weet, as ek hierdie tipe berigte lees, voel dit of my hart beetgekry word met n "vice grip" en ek instaat is om die ondenklike te doen.